Informácia o výške očakávaných dividend v roku 2004

	Ministerstvo zahraničných vecí Slovenskej republiky v zastúpení ministrom zahraničných vecí, je jediným akcionárom v akciovej spoločnosti so 100 % majetkovou účasťou štátu - Správa služieb diplomatickému zboru.
	Rešpektujúc platnú legislatívu si uplatňuje jedno zo svojich základných práv akcionára - právo na podiele zo zisku spoločnosti - dividendy.  Dividendy ako časť zisku spoločnosti po zdanení a splnení ostatných zákonných povinností sú súčasťou príjmov štátneho rozpočtu kapitoly ministerstva zahraničných vecí. 
	Základom pre stanovenie dividendovej politiky a teda aj výšky očakávaných dividend v roku 2004 je podnikateľský a obchodný plán spoločnosti pre rok 2003, ktorý je schvaľovaný valným zhromaždením.  Uvedené  materiály, vrátane investičného plánu a odhadu tvorby zisku vypracováva manažment akciovej spoločnosti, pričom rozhodovanie o rozdelení disponibilného zisku je v pôsobnosti valného zhromaždenia.  

Analýza výsledkov hospodárenia akciovej spoločnosti od jej založenia:
   	
Rok 2002
Na základe výsledkov hospodárenia Správy služieb diplomatickému zboru, a.s. (ďalej len SSDZ), bol v roku  2002 vytvorený hospodársky výsledok pred zdanením v celkovej výške 12.580 tis. Sk. 
Výnosy								128.166 tis. Sk
Náklady								115.586 tis. Sk
Hospodársky výsledok pred zdanením	  			  12.580 tis. Sk
Hospodársky výsledok bol poznamenaný dopadom z predaja hmotného investičného majetku vo forme nedaňového výdavku vo výške 11.115 tis. Sk, ktorý tvorí rozdiel medzi predajnou cenou a cenou podľa znaleckého posudku (objekty Maróthyho, Porubského, Panenská 15). SSDZ, a.s. navrhla rozdeliť čistý zisk v celkovej výške 6.132 tis. Sk nasledovne:
Prídel do rezervného fondu						   614 tis. Sk
Dividendy								2.000 tis. Sk
Tantiémy								   180 tis. Sk
Sociálny fond								   200 tis. Sk
Prídel do investičného a rozvojového fondu				3.138 tis. Sk
Čistý zisk								6.132 tis. Sk 
Za rok 2002 akciová spoločnosť odviedla do štátneho rozpočtu viac ako 10 mil. Sk, z čoho daň z príjmov (zisku) z bežnej činnosti predstavuje 6.448 tis. Sk a dane a poplatky predstavujú 1.695 tis. Sk. 

Rok 2003
V roku 2003 sa predpokladá, že akciová spoločnosť zabezpečí hospodársky výsledok pred zdanením vo výške 6.150 tis. Sk. 
Výnosy 								201.400 tis. Sk
Náklady								195.250 tis. Sk
Hospodársky výsledok pred zdanením				    6.150 tis. Sk

Do výnosov v roku 2003 je zahrnutá tržba z predaja dlhodobého majetku (objekty Maróthyho, Porubského, Panenská 15) vo výške 55 mil. Sk. Na druhej strane náklady sú zvýšené o zostatkovú cenu uvedeného predaného dlhodobého majetku, ktoré predstavujú čiastku  66. mil. Sk. 
Tvorbu hospodárskeho výsledku ovplyvní v prvom rade dopad výstavby investičnej akcie administratívneho centra s pracovným názvom Diplomat, ktorá bola zahájená v decembri 2002 búracími a prípravnými prácami, samotná výstavba začala vo februári 2003. 
Celkový rozpočet na administratívne centrum Diplomat predstavuje čiastku 250 mil. Sk, z čoho vlastné zdroje spoločnosti sú 70 mil. Sk a investičný úver predstavuje 180 mil. Sk. Dopad na hospodársky výsledok v roku 2003 bude mať splácanie úrokov z investičného úveru vrátane spracovateľského poplatku v plánovanej výške 5.045 tis. Sk. Stavba má byť ukončená v I. štvrťroku v roku 2004. Splácanie úveru je rozvrhnuté na 10 rokov.   
V roku 2003 sa predpokladá nasledovné rozdelenie čistého zisku v plánovanej výške 4.612 tis. Sk:
Prídel do rezervného fondu						        461 tis. Sk
Dividendy							                 1.000 tis. Sk
Sociálny fond								        300 tis. Sk
Prídel do investičného a rozvojového fondu				     2.851 tis. Sk
Čistý zisk								     4.612 tis. Sk 

Za rok 2003 sa predpokladá odviesť do štátneho rozpočtu na dani z príjmov z bežnej činnosti čiastku 1.538 tis. Sk, na daniach a poplatkoch čiastku 5.800 tis. Sk. Celkovo sa tak do štátneho rozpočtu za rok 2003 plánuje odviesť 8.338 tis. Sk.

Rok 2004
Výnosy 								  148.000 tis. Sk
Náklady								  136.250 tis. Sk
Hospodársky výsledok pred zdanením	   			    11.750 tis. Sk
V roku 2004 bude hospodársky výsledok ovplyvnený splácaním istiny a úrokov z investičného úveru. Predpokladá sa, že celková ročná výška splátok bude 13.000 tis. Sk. Keďže v I. štvrťroku 2004 sa plánuje ukončenie a kolaudácia stavby administratívneho centra Diplomat na ulici Palisády 29, očakávajú sa v roku 2004 aj prvé výnosy plynúce z prenájmu tejto budovy. Rovnako sa očakáva príjem z prenájmu nehnuteľnosti na Údolnej 7, ktorá je v súčasnosti v rekonštrukcii a jej ukončenie sa plánuje v druhom polroku 2003.
Výhľad na rok 2004 predpokladá dosiahnutie hospodárskeho výsledku pred zdanením vo výške 11.750 tis. Sk. Pri súčasnej miere sadzby dane z príjmov z bežnej činnosti sa predpokladá, že odvod dane z príjmov bude vo výške 2.938 tis. Sk. Predpokladá sa nasledovné rozdelenie čistého zisku v celkovej výške 8.812 tis. Sk:

Prídel do rezervného fondu						      881 tis. Sk
Dividendy								   2.500 tis. Sk
Sociálny fond							      	      300 tis. Sk
Prídel do investičného a rozvojového fondu				   5.131 tis. Sk
Čistý zisk							              8.812 tis. Sk 
 
Predpokladá sa, že do štátneho rozpočtu sa v roku 2004 odvedie na dani z príjmov z bežnej činnosti 2.938 tis. Sk, na daniach a poplatkoch 2.000 tis. Sk. Celkovo sa tak do štátneho rozpočtu za rok 2004 plánuje odviesť 7.438 tis. Sk.

Hospodársky výsledok akciovej spoločnosti bol po transformácii štátnej príspevkovej organizácie značne ovplyvnený trhovým znaleckým precenením hmotného investičného majetku. Rozdiel výšky odpisov predstavoval cca 13 mil. Sk, čo je čiastka o ktorú sa zvýšili náklady akciovej spoločnosti v rokoch po transformácii. Okrem toho bol trhovo ocenený drobný hmotný majetok a znova odpísaný v akciovej spoločnosti zaradením do nákladov v hodnote cca 6 mil. Sk. Tieto dopady nebolo možné ovplyvniť ani konkrétne vyčísliť pri spracovaní projektu transformácie, vzhľadom na to, že znalecké posudky na majetok mohli byť vypracované až po schválení projektu.
Keďže tržby z prenájmu nehnuteľností tvoria nosnú časť celkových tržieb SSDZ, a.s. a sú vo väčšine prípadov viazané na USD, jeho pokles od roku 2002 má z hľadiska dlhodobého vývoja negatívny dopad aj na celkové tržby vyjadrené v Sk.
Tvorbu hospodárskeho výsledku od roku 2003 ovplyvní aj dopad výstavby investičnej akcie administratívneho centra s pracovným názvom AC Diplomat. Výstavba bola zahájená v decembri 2002 búracími a prípravnými prácami, samotná výstavba začala vo februári 2003. Dopad na hospodársky výsledok v roku 2003 bude mať splácanie úrokov z investičného úveru vrátane spracovateľského poplatku v plánovanej výške minimálne 5 mil. Sk. Hospodársky výsledok bude ovplyvnený aj o rozdiel medzi zostatkovou a predajnou cenou z predaja dlhodobého majetku (objekty Maróthyho, Porubského, Panenská 15), a to o rozdiel 11 mil. Sk. Od roku 2004 bude hospodársky výsledok ovplyvnený splácaním istiny úveru a úrokov z investičného úveru. 
Transformáciou štátnej príspevkovej organizácie bol do akciovej spoločnosti vložený štátny majetok, ktorý je však nevyhnutné technicky zhodnotiť, čo je dlhodobý proces. Preto akciová spoločnosť potrebuje prostriedky na nevyhnutný investičný rozvoj a rekonštrukciu viacerých objektov. V prípade zachovania príspevkovej organizácie by bolo financovanie riešené formou kapitálového transferu zo štátneho rozpočtu. 
Z uvedených dôvodov bola výška dividend v minulých rokoch určovaná potrebou finančných prostriedkov v prospech zveľaďovania transformovaného majetku. Podľa výhľadu na rok 2004 sa počíta s ročnými dividendami vo výške 2,5 mil. Sk, čo zabezpečí dotáciu fondu rozvoja čiastkou cca 5 mil. Sk.